Predkladacia správa

Návrh zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá na základe Plánu legislatívnych úloh vlády Slovenskej republiky na rok 2014 a úlohy B.22. uznesenia vlády SR č. 638 z 21. novembra 2012.
 
Predložený návrh zákona prináša súbor novelizačných zmien v zákone č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, v zákone  č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, v zákone č. 317/2009 Z. z. Z. z. o pedagogických zamestnancoch a odborných zamestnancoch a o zmene a doplnení niektorých zákonov a ktorým sa menia a dopĺňajú niektoré zákony.
 
Predložený návrh zákona bol vypracovaný na základe podnetov z praxe a novelizačné zmeny boli prerokované so zástupcami stavovských a profesijných organizácií.
 
Návrh novely školského zákona v čl. I upravuje najmä nasledovné oblasti
ü umožňuje sa základným školám a gymnáziám využiť vzdelávacie štandardy ako učebné osnovy povinného vyučovacieho predmetu školského vzdelávacieho programu,
ü umožňuje sa materským školám využiť vzdelávacie štandardy jednotlivých vzdelávacích oblastí ako učebné osnovy školského vzdelávacieho programu,
ü navrhuje sa zmena termínu konania zápisu detí do prvého ročníka základnej školy, a to z hľadiska posudzovania školskej spôsobilosti,
ü upravuje sa možnosť zákonnému zástupcovi výberu školy na inú ako spádovú školu, a to len vtedy, ak dieťa prijme riaditeľ vybranej školy,
ü ukladá sa povinnosť príslušnému zastupiteľskému úradu oznámiť ministerstvu školstva vznik zahraničnej školy na území SR, a to z dôvodu evidencie takýchto škôl, 
ü navrhuje sa doplniť formy osobitného spôsobu plnenia povinnej školskej dochádzky o vzdelávanie žiakov v Európskych školách, ktoré sa vzdelávajú na základe prijatého Dohovoru, ktorým sa definuje štatút Európskych škôl,
ü určujú sa pravidlá školskej dochádzky žiaka, povinnosti pre zákonného zástupcu alebo plnoletého žiaka,
ü umožňuje sa spájanie viacerých ročníkov tried prvého stupňa základnej školy,
ü zamedzuje sa prijatému žiakovi do učebného odboru strednej odbornej školy prestup do študijného odboru strednej školy,
ü umožňuje sa žiakom, ktorí začínajú štvrtý rok štúdia na osemročnom gymnáziu prestup do gymnázia s päťročným štúdiom,
ü zavádza sa obligatórna podmienka úspešného vykonania rozdielovej skúšky pri prestupe žiaka do inej strednej školy alebo zmene študijného alebo učebného odboru,
ü umožňuje sa jazykovej škole vrátenie školného aj poslucháčovi, ktorý zo závažných dôvodov nemohol navštevovať vyučovanie v druhom polroku,
ü umožňuje sa žiakovi konať opravnú maturitnú skúšku aj zo vzájomnej kombinácie časti maturitnej skúšky a foriem internej časti maturitnej skúšky,   
ü umožňuje sa spájanie žiakov viacerých ročníkov v praktickej škole do jednej triedy, 
ü navrhuje sa predĺženie prechodného obdobia postupného znižovania počtov žiakov v osemročných gymnáziách do školského roku 2018/2019,
ü do centrálneho registra detí, žiakov a poslucháčov sa dopĺňajú ďalšie údaje súvisiace s právami dieťaťa, žiaka alebo jeho zákonného zástupcu,
ü ustanovuje sa spôsob poskytovania údajov do centrálneho registra prostredníctvom zriaďovateľov škôl resp. okresných úradov pre školy bez pripojenia na internet,
ü aktualizuje sa transpozičná príloha.
 
V návrhu novely zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov sa upravuje najmä:
ü umožňuje sa všetkým zriaďovateľom vstupovať do výberového konania na riaditeľa školy alebo školského zariadenia, s riadnym odôvodnením nesúhlasu s navrhnutým kandidátom a určuje sa lehota a ďalší postup v rámci výberového konania.
ü upravujú sa náležitosti súhrnnej správy z inšpekčnej činnosti Štátnej školskej inšpekcie, definujú sa skutočnosti, ktoré sa na účely kontrolnej činnosti považujú za závažné nedostatky,
ü dopĺňa sa kompetencia Ministerstvu zdravotníctva SR dať návrh na vyradenie zo siete pri zistení závažných nedostatkov v odbornej zložke prípravy na strednej zdravotníckej škole,
ü na účely štatistického zisťovania údajov v školstve sa zavádza centrálny register škôl, školských zariadení, elokovaných pracovísk a zriaďovateľov a ukladá sa povinnosť školám a školským zariadeniam aké štatistické údaje budú ministerstvu poskytovať a zároveň sa ustanovujú sankcie za neposkytnutie požadovaných údajov a nedodržanie stanovených termínov.
 
Návrh zákona, ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov a ktorým sa menia a dopĺňajú niektoré zákony je vypracovaný na základe analýz aplikačnej praxe zákona od roku 2009, analýz kvalifikovanosti pedagogických zamestnancov 31. marcu 2014, konzultácií so zástupcami OCED, analýz štúdií PISA 2003 až 2012, TALIS 2008 a 2013. 
Navrhovaný zákon rieši najmä:
ü povinnú účasť učiteľa na výkon funkcie predsedu alebo člena skúšobnej komisie,
ü zvýšenie odbornosti učiteľov cudzích jazykov v jazykových školách,   
ü umožnenie výnimky z kvalifikačných predpokladov v prípadoch, ak škola alebo školské zariadenie postupuje podľa medzinárodného vzdelávacieho programu schváleného ministerstvom,
ü vykonanie doplňujúceho pedagogického štúdia je platné pre rovnakú kategóriu bez rozdielu stupňa vzdelania,
ü rozšírenie počtu hodín vyučovania profesijných predmetov zo sedem na desať hodín týždenne bez absolvovania doplňujúceho pedagogického štúdia odborníkmi z praxe,
ü zefektívnenie priznávania a uznávania kreditov za programy kontinuálneho vzdelávania, vzdelávania v zahraničí a za tvorivé aktivity,
ü platnosť vykonaných atestácií vo vzťahu ku kvalifikačnému predpokladu pedagogického a odborného zamestnanca v závislosti od zaradenia do kategórie a podkategórie. 
 
Novelou zákona č. 390/2011 Z. z., ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov a ktorým sa menia a dopĺňajú niektoré zákony v znení zákona č. 377/2014 Z. z. sa predlžuje obmedzenie sedemročnej platnosti kreditov do 1. 1. 2018.
 
 Predložený návrh zákona má pozitívny sociálny vplyv, pozitívny vplyv na informatizáciu spoločnosti. Návrh zákona nezakladá zvýšené nároky na štátny rozpočet, rozpočty obcí a vyšších územných celkov, ani na ďalšie verejné financie. Nemá vplyv na podnikateľské prostredie, vplyv na životné prostredie. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná ako aj s právom Európskej únie.